title: REGULAMENTUL DE PUNERE ÎN APLICARE (UE) …/… AL COMISIEI de modificare și corectare a Regulamentului (CE) nr. 29/2009 de stabilire a cerințelor privind serviciile de legături de date pentru cerul unic european

text:
               REGULAMENTUL DE PUNERE ÎN APLICARE (UE) …/… AL COMISIEI

               din 8.7.2019

               de modificare și corectare a Regulamentului (CE) nr. 29/2009 de stabilire a cerințelor privind serviciile de legături de date pentru cerul unic european

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) No 3922/91 al Consiliului
                  1
               , în special articolele 43 și 44,

               întrucât:

               (1)Regulamentul (CE) nr. 29/2009 al Comisiei
                  2
                stabilește cerințele pentru introducerea coordonată a unor servicii de legături de date bazate pe comunicații de date aer-sol punct la punct.

               (2)Recunoscând problemele în curs legate de implementarea legăturilor de date și măsurile corective luate, și recunoscând obiectivul conform căruia cel puțin 75 % din zboruri ar trebui să fie echipate cu capacități de legături de date, criteriile privind derogările ar trebui să fie modificate. Aceste criterii ar trebui să rămână eficace, fără a impune o povară economică excesivă anumitor categorii de operatori a căror contribuție la numărul total al zborurilor este semnificativ redusă. Aceste categorii ar trebui să includă operatorii de aeronave pe care sunt instalate sisteme de navigație aeriană ale viitorului (Future Air Navigation Systems, FANS) 1/A, operatorii de aeronave mai vechi, precum și operatorii de aeronave proiectate să transporte cel mult 19 pasageri.

               (3)Pentru a menține regulamentul la zi, ar trebui să se introducă trimiteri la amendamentele anexei 10 a Organizației Aviației Civile Internaționale („OACI”) din anexa III la Regulamentul (CE) nr. 29/2009 al Comisiei și să se efectueze diverse corecturi de ordin material.

               (4)Regulamentul de punere în aplicare (UE) nr. 2015/310 al Comisiei
                  3
                a modificat articolul 3 din Regulamentul (CE) nr. 29/2009, însă această modificare nu s-a reflectat în mod adecvat în articolele 6 și 8 corespunzătoare din Regulamentul (CE) nr. 29/2009. Această omisiune ar trebui să fie corectată.

               (5)Deoarece prezentul regulament modifică criteriile pentru derogările acordate în temeiul articolului 14 din Regulamentul (CE) nr. 29/2009 al Comisiei, este oportun ca termenii acestui din urmă regulament să fie adaptați și la articolul 127 alineatul (3) din Regulamentul (UE) 2018/1139, menționat la articolul 44 din același regulament.

               (6)Prin urmare, Regulamentul (CE) nr. 29/2009 al Comisiei ar trebui să fie modificat în mod corespunzător.

               (7)Măsurile prevăzute în prezentul regulament sunt conforme cu avizul comitetului instituit în temeiul articolului 127 alineatul (3) din Regulamentul (UE) 2018/1139,

               ADOPTĂ PREZENTUL REGULAMENT:

               Articolul 1

               Regulamentul (CE) nr. 29/2009 se modifică după cum urmează:

               (1)La articolul 3, alineatul (3) se înlocuiește cu următorul text:

               „(3) Alineatul (2) nu se aplică:

               (a)aeronavelor care dețin un certificat individual de navigabilitate eliberat pentru prima dată înainte de 1 ianuarie 1995;

               (b)aeronavelor care dețin un certificat individual de navigabilitate eliberat pentru prima dată înainte de 31 decembrie 2003 și care își vor înceta activitatea în spațiul aerian menționat la articolul 1 alineatul (3) înainte de 31 decembrie 2022;

               (c)aeronavelor care dețin un certificat individual de navigabilitate eliberat pentru prima dată înainte de 1 ianuarie 2018 și care au fost dotate înaintea acestei date cu echipamente de legături de date conforme cu cerințele unuia dintre documentele Eurocae specificate la punctul 10 din anexa III;

               (d)aeronavelor care au o configurație maximă autorizată de cel mult 19 locuri pentru pasageri și o masă maximă autorizată la decolare de cel mult 45 359 kg (100 000 lb) și care dețin un prim certificat individual de navigabilitate eliberat înainte de 5 februarie 2020;

               (e)aeronavelor de stat;

               (f)aeronavelor care efectuează zboruri în spațiul aerian menționat la articolul 1 alineatul (3) în scopul testării, livrării sau întreținerii sau care sunt dotate cu componente temporar nefuncționale de legături de date, în condițiile specificate în lista aplicabilă a echipamentului minim prevăzută la punctul 1 din anexa III.”

               (2)La articolul 6 alineatele (1), (2) și (3), trimiterile la articolul 3 alineatul (2) și la articolul 3 alineatul (3) sunt înlocuite cu trimiteri la articolul 3 alineatul (2);

               (3)La articolul 8 alineatele (1), (2) și (3), trimiterile la articolul 3 alineatul (5) sunt înlocuite cu trimiteri la articolul 3 alineatul (4);

               (4)La articolul 14 alineatul (2), textul „Articolul 5 alineatul (3) din Regulamentul (CE) nr. 549/2004” se înlocuiește cu textul „Articolul 127 alineatul (3) din Regulamentul (UE) 2018/1139”;

               (5)La articolul 14, alineatul (3) se înlocuiește cu următorul text:

               „(3) Criteriile menționate la alineatul (1) sunt următoarele:

               (a)combinații de tipuri/modele de aeronave aflate la finele ciclului lor de producție și fabricate în cantități limitate; și

               (b)combinații de tipuri/modele de aeronave în cazul cărora costurile de modernizare ar fi disproporționate din cauza vechimii modelului.”;

               (6)Anexa III se înlocuiește cu textul din anexa la prezentul regulament.

               Articolul 2

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 8.7.2019

                     Pentru Comisie

                     Preşedintele
                     Jean-Claude JUNCKER

                     (1)

                        JO L 212, 22.8.2018, p. 1.

                     (2)

                        Regulamentul (CE) nr. 29/2009 al Comisiei din 16 ianuarie 2009 de stabilire a cerințelor privind serviciile de legături de date pentru cerul unic european (JO L 13, 17.1.2009, p. 3).

                     (3)

                        Regulamentul de punere în aplicare (UE) 2015/310 al Comisiei din 26 februarie 2015 de modificare a Regulamentului (CE) nr. 29/2009 al Comisiei de stabilire a cerințelor privind serviciile de legături de date pentru cerul unic european și de abrogare a Regulamentului de punere în aplicare (UE) nr. 441/2014, JO L 56, 27.2.2015, p. 30.

    ---documentbreak---

               ANEXĂ

               (1) ORO.MLR.105 din anexa III la Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene, sau anexa 6 a OACI – Operarea aeronavelor, partea I (Transportul aerian comercial internațional – Avioane) (Ediția a 11-a, iulie 2018, care încorporează amendamentul 43), sau anexa 6 a OACI – Operarea aeronavelor, partea II (Aviație generală internațională – Avioane) (Ediția a zecea, iulie 2018, care încorporează amendamentul 36).

               (2) Capitolul 3 – Rețeaua de telecomunicații aeronautice, secțiunea 3.5.1.1 „Gestionare contextuală” (CM) elementele de aplicare a) și b) din anexa 10 a OACI – Telecomunicații aeronautice – volumul III partea I (Sisteme de comunicații de date digitale) (Ediția a doua, iulie 2007, care încorporează amendamentele 70-82).

               (3) Capitolul 3 – Rețeaua de telecomunicații aeronautice, secțiunea 3.5.2.2 „Comunicații controlor-pilot prin legătura de date” (CPDLC) elementele de aplicare a) și b) din anexa 10 a OACI – Telecomunicații aeronautice – volumul III partea I (Sisteme de comunicații de date digitale) (Ediția a doua, iulie 2007, care încorporează amendamentele 70-82).

               (4) Capitolul 3 – Rețeaua de telecomunicații aeronautice, secțiunile 3.3, 3.4 și 3.6 din anexa 10 a OACI – Telecomunicații aeronautice – volumul III partea I (Sisteme de comunicații de date digitale) (Ediția a doua, iulie 2007, care încorporează amendamentele 70-82).

               (5) Capitolul 6 – Legătura digitală VHF aer-sol (VDL) din anexa 10 a OACI – Telecomunicații aeronautice – volumul III partea I (Sisteme de comunicații de date digitale) (Ediția a doua, iulie 2007, care încorporează amendamentul 90).

               (6) Capitolul 3 – Proceduri generale pentru serviciul internațional de telecomunicații aeronautice, secțiunea 3.5.1.5 din anexa 10 a OACI – Telecomunicații aeronautice – volumul II [Proceduri de comunicații, inclusiv procedurile pentru serviciile de navigație aeriană (PANS)] (Ediția a șaptea, iulie 2016, care încorporează amendamentele 40-90).

               (7) Capitolul 2 – General – secțiunea 2.26.3 din anexa 11 a OACI – Servicii de trafic aerian (Ediția a 14-a, iulie 2016, care încorporează amendamentul 50-A).

               (8) Capitolul 6 – Mijloace de comunicații necesare serviciilor de trafic aerian – secțiunea 6.1.1.2 din anexa 11 a OACI – Servicii de trafic aerian (Ediția a 14-a, iulie 2016, care încorporează amendamentul 50-A).

               (9) Eurocae ED-111, Specificații funcționale pentru înregistrarea la sol CNS/ATM, iulie 2002, care încorporează amendamentul 1 (30.7.2003).

               (10) Eurocae ED-100 (septembrie 2000) și ED-100A (aprilie 2005), Cerințe de interoperabilitate pentru aplicațiile ATS care utilizează comunicații de date ARINC 622.

               (11) Eurocae ED-120 Cerințe standard de siguranță și de performanță pentru serviciile de legături de date de trafic aerian în spațiul aerian continental, publicat în mai 2004 și care include modificarea 1, publicată în aprilie 2007, și modificarea 2, publicată în octombrie 2007.